b'\n_START_ARTICLE_\nVoje\n_START_PARAGRAPH_\nVoje so ledeni\xc5\xa1ka alpska dolina v Triglavskem narodnem parku, severovzhodno od Bohinjskega jezera. Za\xc4\x8denja se pri naselju Stara Fu\xc5\xbeina in kon\xc4\x8duje v zatrepu pod pobo\xc4\x8dji Tosca (2275 m) in poklju\xc5\xa1kih planin. Voje je v zadnji ledeni dobi zna\xc4\x8dilno preoblikoval Mostni\xc5\xa1ki ledenik, dobro so vidni ostanki \xc4\x8delne morene, dno doline pa je prekrito z debelo talno moreno, kjer so nastali seno\xc5\xbeetni travniki. Vzdol\xc5\xbe doline te\xc4\x8de potok Mostnica, ki za izvirom tvori tri slapove (srednji slap se imenuje Slap Voje oz. Slap Mostnice; 773 mnm), v srednjem toku pa pribli\xc5\xbeno 2 km dolgo sotesko, imenovano Korita Mostnice. Ob izteku soteske, nedale\xc4\x8d od Stare Fu\xc5\xbeine, je dal \xc5\xbdiga Zois preko globokega brezna postaviti t. i. Hudi\xc4\x8dev most._NEWLINE_Voje so dostopne iz Bohinja preko kraja Stara Fu\xc5\xbeina, gozdna cesta, ki pelje po dolini, pa je v poletnem \xc4\x8dasu uporabna proti pla\xc4\x8dilu 10 \xe2\x82\xac. V dolini potoka Suha se cesta odcepi \xc5\xa1e proti planini Vogar in Blato, drugi krak, ki nadaljuje proti zatrepu Voj, pa je vozen do Planinske ko\xc4\x8de na Vojah. \xc4\x8cas hoje vzdol\xc5\xbe celotne doline traja okrog 1,5 ure.'